b"\n_START_ARTICLE_\nAdolf Renvald\n_START_PARAGRAPH_\nJohan Adolf Konstantin Renvald (1868 Rautu \xe2\x80\x93 15. joulukuuta 1921) oli suomalainen eversti ja Helsingin komendantti._NEWLINE_Renvald valmistui kadettikoulusta 1881 ja palveli sitten jonkin aikaa Ven\xc3\xa4j\xc3\xa4ll\xc3\xa4 ja sitten Suomessa Mikkelin 6. tarkk'ampujapataljoonassa. H\xc3\xa4net ylennettiin luutnantiksi 1893 ja esikuntakapteeniksi 1900. Sen j\xc3\xa4lkeen kun Suomen sotav\xc3\xa4ki lakkautettiin Renvald siirtyi vuonna 1903 ven\xc3\xa4j\xc3\xa4n kielen k\xc3\xa4\xc3\xa4nt\xc3\xa4j\xc3\xa4ksi Mikkelin l\xc3\xa4\xc3\xa4ninhallitukseen. H\xc3\xa4n joutui kuitenkin eroamaan 1904 osallistuttuaan er\xc3\xa4\xc3\xa4seen is\xc3\xa4nmaalliseen juhlaan samana p\xc3\xa4iv\xc3\xa4n\xc3\xa4 kun kenraalikuvern\xc3\xb6\xc3\xb6ri Nikolai Bobrikov ammuttiin._NEWLINE_Renvald toimi sitten Pietarsaaressa ven\xc3\xa4j\xc3\xa4n kielen ja muiden aineiden opettajana 1905\xe2\x80\x931912 ja hoiti samalla kaupungin poliisimestarin virkaa 1906\xe2\x80\x931911. H\xc3\xa4n oli t\xc3\xa4\xc3\xa4ll\xc3\xa4 mukana Voimaliiton toiminnassa ja toimi paikallisen suojeluskunnan vt. p\xc3\xa4\xc3\xa4llikk\xc3\xb6n\xc3\xa4. Renvald oli sitten kielenk\xc3\xa4\xc3\xa4nt\xc3\xa4j\xc3\xa4n\xc3\xa4 Uudenmaan l\xc3\xa4\xc3\xa4ninhallituksessa 1913\xe2\x80\x931914 mutta erosi pian koska ei halunnut olla panemassa t\xc3\xa4yt\xc3\xa4nt\xc3\xb6\xc3\xb6n yhdenvertaisuuslain m\xc3\xa4\xc3\xa4r\xc3\xa4yksi\xc3\xa4._NEWLINE_Ensimm\xc3\xa4isen maailmansodan puhjettua Renvald kutsuttiin palvelukseen ja h\xc3\xa4n toimi muun muassa rykmentinkomentajan Kuurinmaan rintamalla 1915\xe2\x80\x931916. Ven\xc3\xa4j\xc3\xa4n maaliskuun vallankumouksen j\xc3\xa4lkeen Renvald oli Ven\xc3\xa4j\xc3\xa4n sotaministeri\xc3\xb6n erikoisteht\xc3\xa4viss\xc3\xa4. Suomen sis\xc3\xa4llissodan alettua Renvald oli komendanttina kenraali Mannerheimin p\xc3\xa4\xc3\xa4majassa ja Mannerheimin edustajana suojeluskuntakomiteassa. H\xc3\xa4n osallistui rykmentinkomentajana Tampereen taisteluun ja pataljoonankomentajana Hauholla ja Tuuloksessa k\xc3\xa4ytyihin taisteluihin._NEWLINE_Sodan j\xc3\xa4lkeen everstiksi ylennetty Renvald nimitettiin hein\xc3\xa4kuussa 1918 Helsingin komendantiksi ja t\xc3\xa4t\xc3\xa4 teht\xc3\xa4v\xc3\xa4\xc3\xa4 h\xc3\xa4n hoiti kuolemaansa saakka. H\xc3\xa4n osallistui kev\xc3\xa4\xc3\xa4ll\xc3\xa4 1919 Aunuksen retkikuntaan etappip\xc3\xa4\xc3\xa4llikk\xc3\xb6n\xc3\xa4 ja toimi sitten Aunuksen v\xc3\xa4liaikaisessa hoitokunnassa sota-asioiden p\xc3\xa4\xc3\xa4llikk\xc3\xb6n\xc3\xa4."